Professionaalsete ajaloolaste ja ajakirjanike kõrval on Eestis aasta-aastalt kasvanud nende inimeste arv, kes möödaniku üle mõtisklevad n-ö hobikorras, enamasti perekonna ajaloo raames. Rahvusarhiivi veebiteenuste kasutamine – arhiiviallikate otsimine ja lugemine – on viimastel aastatel kasvanud pöörases tempos.
Priit Pirsko: minevik on meie kätes
Samast huvist mineviku vastu tõusetub vajadus tajuda tulevikuvajadusi. Just seepärast pöördusime hiljuti õige mitme Eesti poliitika suurkuju poole. Rahvusarhiivi sõnumi tuumaks oli tähelepanu juhtimine tõsiasjale, et paljude inimeste tööd ja tegemised ongi see, millest mõne hetke pärast tekib ajalugu. Samas, miski ei säili iseenesest, säilimiseks on vaja säilitamist. Ning säilitamiseks on loodud igas korralikus ühiskonnas arhiiv.